作者：赵善括
词牌/韵律：摸鱼儿

paragraphs: 喜连宵、四郊春雨。
纷纷一阵红去。
东君不爱闲桃李，春色尚馀分数。
云影住。
任绣勒香轮，且阻寻芳路。
农家相语。
渐南亩浮青，西江涨绿，芳沼点萍絮。
西成事，端的今年不误。
从他蝶恨蜂妒。
莺啼也怨春多雨，不解与春分诉。
新燕舞。
犹记得、雕梁旧日空巢土。
天涯劳苦。
望故国江山，东风吹泪，渺渺在何处。